Honderde pakkies van dank vir gesondheidswerkersHonderde sorgpakkies is na gesondheiswerkers in Stellenbosch versprei (Foto: Stellenbosch Unite) Stellenbossers het saamgespan om amper 1 000 sorgpakkies vir plaaslike gesondheidswerkers te skenk, om hulle te bedank vir die harde werk en lang ure wat hulle voortdurend tydens die Covid-19-pandemie insit. Jeanneret Momberg, uitvoerende hoof van Visit Stellenbosch, sê die Eikestad se infrastruktuur is onder geweldige druk, en dat werkers in die openbare én privaat sektor oorwerk en uitgebrand voel. “As teken van ons waardering vir alles wat hulle doen, in die mees uitdagende omstandighede, wil ons vir elkeen wat werk om ons veilig te hou ŉ sorgpakkie gee,” sê sy. Jeanneret Momberg, uitvoerende hoof van Visit Stellenbosch (Foto: Verskaf) Stellenbosch Unite het die skenking van 991 sorgpakkies vir mediese personeel, onder wie verpleegsters, paramedici, skoonmakers, veiligheidswagte, administratiewe werkers, kliniekwerkers en ondersteunende personeel gekoördineer. Stellenbosch Unite help om maatskaplike ondersteuning te bied vir kwesbare gemeenskapslede gedurende die Covid-19-pandemie. Stellenbossers kon pakkies self pak óf skenkings maak vir die pakkies. Die sorgpakkies het ook persoonlike briefies van dank en motivering ingesluit. “Die ondersteuning van die gemeenskap was oorweldigend,” sê Momberg. “Ons is weereens oorweldig deur die gemeenskap se gees van vrymoedigheid en samewerking.” Sorgpakkies word aan gesondheidswerkers in Stellenbosch oorhandig (Foto: Stellenbosch Unite) Stellenbosch Unite, in samewerking met Visit Stellenbosch en die nieregeringsorganisasie Bergzicht Training, het ook pakkies saamgestel vir versorgers en skoonmakers in ouetehuise om seker te maak dié werkers kry die nodige erkenning. “Ons weet dat ons nooit ons dankbaarheid ten volle teenoor hierdie gesondheidswerkers kan wys nie, maar hierdie klein tekens van dank beteken baie vir hulle,” sê Momberg. “Ons hoop alle gesondheidswerkers sal hierdeur herinner word dat die Stellenbosch-gemeenskap dankbaar is vir hul volgehoue opoffering en uithouvermoë.”